นายกรัฐมนตรี หารือเอกอัครราชทูตคาซัคสถานประจำประเทศไทย เห็นพ้องเพิ่มพูนความร่วมมือระหว่างกัน
นายอาร์มัน อิสเซตอฟ เอกอัครราชทูตคาซัคสถานประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในโอกาสเข้ารับหน้าที่ ที่ห้องสีงาช้าง ตึกไทยคู่ฟ้า ทำเนียบรัฐบาล โดยนายกรัฐมนตรีแสดงความยินดีกับเอกอัครราชทูตคาซัคสถานฯ ในโอกาสเข้ารับตำแหน่งใหม่ ชื่นชมความสัมพันธ์ระหว่างไทยกับคาซัคสถานที่ดำเนินมาอย่างราบรื่น ปีนี้เป็นปีครบรอบ 30 ปีของการสถาปนาความสัมพันธ์ทางการทูตระหว่างกัน ทั้งสองฝ่ายจะได้จัดกิจกรรมเพื่อเฉลิมฉลองวาระสำคัญร่วมกัน เชื่อว่าเป็นโอกาสดีส่งเสริมความร่วมมือในทุกมิติ พร้อมยืนยันว่า รัฐบาลไทยพร้อมให้ความช่วยเหลือและสนับสนุนการดำเนินงานเพื่อส่งเสริมความสัมพันธ์ระหว่างกันของเอกอัครราชทูตคาซัคสถานฯ อย่างเต็มที่ พร้อมทั้งฝากความปรารถนาดีถึงนายกรัฐมนตรีคาซัคสถานด้วยทั้งสองฝ่าย ยังได้หารือกันด้านเศรษฐกิจ เห็นพ้องยังมีศักยภาพเพิ่มพูนความร่วมมือทางเศรษฐกิจระหว่างกัน โดยใช้จุดเด่นด้านภูมิศาสตร์เป็นจุดเชื่อมโยงสำคัญของทั้งสองภูมิภาค การท่องเที่ยว และความร่วมมือภายใต้กรอบพหุภาคี ไทยยินดีสนับสนุนบทบาทที่แข็งขันของคาซัคสถานในฐานะประธานปัจจุบันของการประชุมว่าด้วยการส่งเสริมปฏิสัมพันธ์และมาตรการสร้างความไว้เนื้อเชื่อใจระหว่างประเทศในภูมิภาคเอเชีย โดยไทยพร้อมมีบทบาทร่วมอย่างสร้างสรรค์ ในฐานะผู้ประสานงานในสาขาการพัฒนาที่ยั่งยืน และผู้ประสานงานร่วมในมิติเศรษฐกิจ ซึ่งเอกอัครราชทูตฯ ยืนยันว่า คาซัคสถาน พร้อมสนับสนุนบทบาทของไทยในการเป็นเจ้าภาพจัดการประชุมผู้นำเขตเศรษฐกิจเอเปค 2565 ที่จะมีขึ้นในเดือนพฤศจิกายนนี้ เชื่อมั่นว่าจะประสบความสำเร็จด้วยดี